《欧阳宪使过访时在山居奉谢》
明代·皇甫汸

卧病年来与世忘，故人何事到江乡。新从北阙承恩下，遥指西湖去兴长。

郑子隐居邻谷口，石家别业在河阳。多惭门外堪罗雀，犹遣高车过草堂。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。